***מסקנות***

*גישה ייחודית לתמיכה בנשים לצרכי יציאה ממעגל הזנות*

רובע למבת' (Lambeth) בלונדון, שסובל מבעיה רצינית של זנות רחוב, פיתח אסטרטגיה הוליסטית לטיפול בנשים שמעורבות בזנות רחוב, כחלק מהאסטרטגיה של אלימות נגד נשים ונערות (VAWG). נקודת המוצא לגישה של מועצת הרובע היא הכרה בנזקים שנובעים מניצול מיני מסחרי, והמטרה הסופית היא העלמת התופעה. הרובע לא יוצר סטיגמה ולא מוציא מחוץ לחוק את הנשים שמעורבות בתופעה, אלא מגיב לצרכים ולנסיבות המורכבות שלהן.

פרויקט קריסאליס (Chrysalis, גולם של פרפר) הוא שירות ייחודי שמספק לנשים שיוצאות ממעגל הזנות דיור מוגן, סיוע מעובדות סוציאליות במציאת תעסוקה, וטיפול פסיכותרפי במסגרת מודל יציאה מבוסס-ראיות. שני השלבים הראשונים של הפרויקט מספקים דיור בהוסטל, תמיכה אישית מעובדות סוציאליות ומגוון התערבויות בהתאם לצרכים הנוכחיים של כל אישה. השלב השלישי של הפרויקט מספק לנשים גישה למגורים עצמאיים הרחק מסביבת ההוסטל. בשלב הזה עובדות סוציאליות עוזרות לנשים למצוא תעסוקה, ויש להן גישה לפסיכותרפיה ולמגוון שירותים אחרים באמצעות הפרויקט. כאשר הנשים מוכנות לעבור למגורים מחוץ לפרויקט, הן ממשיכות ליהנות ממעקב ותמיכה מהעובדת הסוציאלית שלהן. אף אזור אחד בלונדון או בבריטניה לא מספק רמה כזו של תמיכה בדיור ושירותי מומחים לנשים שיוצאות ממעגל הזנות.

*הדעות הרווחות אודות פרויקט קריסאליס*

גם הנשים וגם בעלי העניין שרואיינו הביעו דעות חיוביות מאוד על הוסטל דרום לונדון לנשים (SLWH) ועל הזמינות של פתרונות דיור של עמותת Commonweal בשלב השלישי של הפרויקט. חלק מבעלי העניין לא ידעו שמרכיבי התמיכה הנפרדים של הוסטל סנט מונגו (St. Mungo) שולבו לפרויקט אחד שנקרא פרויקט קריסאליס. הועלתה הצעה להשקיע יותר מאמצים במיתוג הפרויקט כדי להסביר באופן ברור את האופי העקבי, ההדרגתי וההוליסטי של העבודה שמתבצעת בסנט מונגו. נשים שגרות בדירות Commonweal הביעו שביעות רצון מתנאי הדיור ומהתמיכה שקיבלו. הן גם דיברו בפתיחות על האתגרים והחששות שלהן בהקשר להמשך חייהן לאחר קבלת התמיכה הזו. חלק מבעלי העניין לא ידעו שמרכיבי התמיכה הנפרדים שולבו לפרויקט אחד שנקרא פרויקט קריסאליס.

*עמדה אסטרטגית ברורה ביחס לזנות*

שיקול מרכזי עבור גורמים שמעוניינים לאמץ את המודל של פרויקט קריסאליס הוא הצורך בגישת מדיניות קוהרנטית ופרואקטיבית לגבי זנות, בדומה לזו שאומצה בלמבת'. בלמבת', גישה זו שיפרה את מתן השירותים המקומיים על ידי עמידה על כך שלכל הרשויות, כגון משטרה, בתי משפט, מחלקות ברשות המקומית ולכל ספקי השירותים, כגון סנט מונגו, יהיו אותן מטרות. הגישה כללה גם הקצאת מספיק משאבים לפיתוח ותמיכה בפרויקט לכל אורך החיים של אסטרטגיית VAWG הקיימת, למרות אילוצים תקציביים בתחומים אחרים. יחד עם זאת, עדיין קיימת בעיה של מימון ומחסור נוכחי במיטות לנשים שזקוקות להן. בניגוד לגישה הזו, רבעים (boroughs) אחרים בלונדון בחרו בגישה יותר מענישה, שמתמקדת בפעולות אכיפה נגד נשים. בעוד שגישה זו עשויה להיראות כפיתרון 'קל' בטווח הקצר, יש לה עלויות והשלכות ארוכות-טווח עבור הרובע הספציפי ועבור לונדון כולה. גישה זו אף מטילה את האחריות לאי-סדר שזנות גורמת על נשים במקום על הגברים שמנצלים אותן כסרסורים או כצרכני זנות.

*היתרונות של דיון פתוח ביציאה ממעגל הזנות*

אחד ההיבטים העוצמתיים ביותר של פרויקט קריסאליס, שנתמך על ידי המדיניות הברורה של מועצת הרובע, הוא הגישה הפרואקטיבית של הפרויקט ליציאה ממעגל הזנות. בעוד שהרבה פרויקטים טוענים שהם מספקים תמיכה ביציאה ממעגל הזנות, הם בדרך כלל מציעים אותה כשירות נלווה לשירותים שמטרתם מזעור נזקים אד-הוק, שמוצעים אך ורק כאשר נשים מבקשות אותן באופן יחידני. ממצאים מראים שנשים שמחות להזדמנות לדבר על יציאה ממעגל הזנות, ולבחון את האפשרויות שעומדות לרשותן עכשיו. אחת החוזקות של פרויקט קריסאליס היא שהוא מעודד נשים בגלוי לשקול יציאה ממעגל הזנות, ומספק להן 'כל תמיכה אפשרית' כדי לעשות זאת. בעוד שמספר הפרויקטים שמספקים מרכיב של תמיכה ביציאה ממעגל הזנות גדל כתוצאה משינויים באסטרטגיה ובהסדרי המימון מהממשלה, קיימים מעט פרויקטים שמספקים תמיכה הוליסטית פרואקטיבית שמתמקדת ביציאה ממעגל הזנות, ועוד פחות פרויקטים שמסוגלים לספק דיור לנשים בכל שלבי תהליך היציאה. לכן, פרויקט קריסאליס מציע גישה שונה מבחינה מהותית ליציאה ממעגל הזנות מהגישה של שירותים אחרים רבים.

*מודל מבוסס-דיור*

הדיור הייעודי בשלב השלישי הוא גורם חיוני להצלחה של פרויקט קריסאליס. גישה לדיור עצמאי עם תמיכה מתמשכת מסייעת בתהליך של יציאה מתפקיד (role exit) על ידי חשיפת הנשים לחוויות, תחומי אחריות וחוויות רגשיות שקשורות בהם בקצב שהן יכולות לעמוד בו. מגורים הרחק מסביבת ההוסטל מאפשרים לנשים להתרגל לשינויים ולפתח היבטים חדשים של זהותן (למשל, הנאה מפעילויות תרבות, כגון תיאטרון; שיפור רמת הדאגה העצמית באמצעות ניקיון, תשלום עבור שירותים חיוניים או שליטה בגישה למרחב האישי שלהן; הכרה ותגובה הולמות לרגשות, כגון פיתוח אסטרטגיות חיוביות להתמודדות עם בדידות; חידוש קשרים עם בני משפחה ועם אנשים ממערכות יחסים משמעותיות אחרות, וכן הלאה), תוך ידיעה שיש להן 'רשת ביטחון' שעליה יוכלו ליפול לפי הצורך.

אולם, אספקת תמיכה מבוססת-דיור ביציאה ממעגל הזנות כרוכה באתגרים. הגישה לפרויקט מתבססת על הזכאות לדיור של המועמדת על פי אמות המידה של הרשות המקומית, וזה עלול ליצור מחסום לדיור עבור חלק מהנשים. למשל, כיצד יכולה תמיכה במודל מבוסס-דיור לתמוך בנשים שסווגו על ידי הרשות המקומית כ'חסרות-בית מרצון', כגון נשים שעזבו את ביתן מכיוון שנמלטו מבן-זוג אלים? בנוסף לכך, מכיוון שהפרויקט מתבסס על אמות מידה של זכאות לדיור של הרשות המקומית, פרויקט דוגמת פרויקט קריסאליס אינו יכול לתמוך בנשים שאין להן 'קשר' לרובע.

*מודל יציאה מדורג*

מחקר שנערך לאחרונה בקרב נשים שיוצאות ממעגל הזנות תומך בשימוש במודל יציאה מדורג דוגמת המודל של פרויקט קריסאליס (Matthews et al, 2012; Bindel et al, 2012). מודל מדורג מהווה מסגרת לביצוע התערבויות; מאפשר לתפור תוכניות טיפול שמתאימות למצבים ולצרכים של נשים שונות, ומאפשר מעקב והערכה יותר אפקטיביים של ההתקדמות וההישגים. בעוד שהמודל שמשמש את פרויקט קריסאליס מתבסס על עבודתה של ג'ודית' הרמן (1997) ועל הגישה ממוקדת ההתאוששות של סנט מונגו, שיקולים מעשיים והלחץ הבלתי פוסק לצמצום משך הזמן שבו נשים יכולות להשתתף בפרויקט, גרמו למודל לאמץ גישה משולבת שמספקת לנשים תמיכה טיפולית, תוך כדי עידודן לבנות זהויות שאינן קשורות לזנות, ורשתות תמיכה חברתיות.

*מודל התמיכה של קריסאליס*

פרויקט קריסאליס אימץ מודל תמיכה ממוקד-לקוח שבו נשים מקבלות תמיכה מתמשכת מאותה עובדת סוציאלית לאורך כל השתתפותן בפרויקט וגם בששת החודשים שלאחר מכן. כתוצאה מכך, נשים יכולות לבנות מערכות יחסים בטוחות ומבוססות אמון שמאפשרות עבודה טיפולית אינטנסיבית. כאשר האישה מוכנה לעבור לשלב השלישי של הפרויקט, מערכת היחסים בינה לבין העובדת הסוציאלית שלה התפתחה לקשר בוגר, חיובי ובריא. הקשר בין העובדת הסוציאלית לאישה מסייע לה לפתח תחושת זהות ללא סטיגמה של זנות. העבודה במסגרת הקשר הזה במהלך השלב השלישי חיונית לתהליך היציאה, מכיוון שהיא עוסקת בסוגיות העמוקות של הערכה עצמית, שווי עצמי, אחריות עצמית, אינטימיות ומערכות יחסים 'בטוחות'. מהעמדה הזו, האישה יכולה להתמודד טוב יותר עם אתגרים אישיים, גם בקשר שלה עם העובדת הסוציאלית וגם בהיבטים אחרים של חייה, ולכן יכולה לעבוד לקראת פיתוח מערכות יחסים חברתיות נוספות ללא סטיגמה. ממצאי המחקר הזה הראו שהמשך הקשר חשוב לנשים שיוצאות ממעגל הזנות, בניגוד לקשיים שנוצרים כאשר נשים מצופות 'להתחבר' לעובדת סוציאלית חדשה בשלב מאוחר יותר של התהליך, מכיוון שחלק גדול מ'בניית מערכת היחסים' התרחש בשלבים מוקדמים יותר של התהליך.

*מספר אתגרים*

אחד האתגרים העיקריים של פרויקט קריסאליס לאורך תקופת ההערכה היה כיצד לנהל את מתן השירות בסביבה שמשתנה במהירות. שינויים במימון של רשויות מקומיות על ידי הממשלה גרמו למספר שינויים משמעותיים בפרויקט. שינויים כאלה חלו, למשל, בהסדרי מימון, תהליך ההפניה, אופן הקצאת דיור מוגן, מסגרת הזמן להשתתפות בפרויקט, ושלבי הפרויקט.

*מסגרת הזמן המרבית להשתתפות בפרויקט*

אחד השינויים העיקריים שחלו בפרויקט היה צמצום משמעותי של תקופת ההשתתפות המרבית של נשים בפרויקט כולו, ובכל אחד משלביו. בנוסף לחיסכון בעלויות, המחשבה הייתה שמעבר מהיר יותר של נשים בין שלבי הפרויקט יגדיל את מספר הנשים שיוכלו ליהנות מהשירות. הרבה בעלי עניין עיקריים חשבו שמסגרת הזמן המקורית, הארוכה יותר, הייתה יותר מציאותית עקב החוויות הטראומטיות שהרבה מהנשים חוו. מאידך, חלק מהמשתמשות בשירות סברו שצמצום מסגרת הזמן עודד אותן להתקדם מהר יותר בין שלבי התהליך.

למרות שמסגרות הזמן המותרות צומצמו באופן משמעותי, היו גם נשים שנשארו בפרויקט זמן ארוך יותר ממה שנקבע בהנחיות. עובדה זו נובעת בעיקר משינוי מסגרות הזמן תוך כדי התקופה שבה הנשים השתתפו בפרויקט, אבל ממצא משקף גם את המתיחות בין אמות המידה שעל פיהן הפרויקט חייב לפעול והפרקטיקה של אספקת תמיכה יחידנית וגמישה לנשים שמנסות לצאת ממעגל הזנות.

*תהליך ההפניה*

גם התהליך של הפניית נשים לפרויקט קריסאליס השתנה. כיום, נשים מופנות באמצעות הצוות המרכזי של SNAP (הערכת צרכים לתמיכה בדיור והשמה) ולא באמצעות שירותים אחרים, שמתמחים בצרכים של נשים שמעורבות בזנות. עדיין לא ברור כיצד שינוי זה בתהליך ההפניה ישפיע על הכמות והסוגים של הפניות לשירות, אבל נותני השירות והעובדים חוששים שייתכן שלעובדים בתחום הדיור שאינם מומחים לתחום הזנות יהיה קשה יותר לזהות ולענות על הצרכים של נשים שיכולות להפיק את מירב התועלת מהשתתפות בפרויקט.

בתקופת ההערכה הועלתה הצעה שפרויקט קריסאליס יתמוך גם בנשים פגיעות חסרות-בית שאינו מעורבות בזנות רחוב. אם זה יקרה, קיים סיכון אמיתי של פגיעה בשירותים המועטים שמוצעים לנשים במעגל הזנות ושל אובדן המיקוד, שהוא כה משמעותי לנשים שיוצאות ממעגל הזנות.

*הערכת תוצאות הפרויקט*

השינויים המשמעותיים שחלו בפרויקט בשילוב עם הבעיות הכרוכות במדידה אפקטיבית של תוצאותיו מקשים על הערכת מידת ההשפעה של הפרויקט. יש צורך בבחינה נוספת כדי להגדיר פרטים נוספים אודות תוצאות באופן כללי, ועל האופן שבו ההסדרים החדשים ישפיעו על הצלחת הפרויקט. מומלץ גם לבנות מסגרת להערכת הקיימות של יציאת נשים ממעגל הזמן אחרי השתתפותן בפרויקט, למרות שזה עלול להיות קשה מכיוון שייתכן שנשים לא ירצו יותר קשר ישיר לעברן. יש צורך לשפר את איסוף הנתונים כדי לוודא מעקב ותיעוד של תוצאות הפרויקט.

**סיכום ההמלצות**

המלצותינו הן כדלקמן:

* הקצאת מיטות נוספות לנשים שיוצאות ממעגל הזנות בלמבת', באזורים אחרים של לונדון, ובשאר המדינה;
* אימוץ גישת מדיניות פרואקטיבית שתומכת ביציאה ממעגל הזנות באזורים בהם יש מספרים משמעותיים של נשים שעוסקות בזנות רחוב;
* פרויקטים שתומכים בנשים כדי שיצאו ממעגל הזנות צריכים לדבר על האפשרות של יציאה ממעגל הזנות עם כל אישה שאיתה יש להם קשר;
* פרויקטים שמספקים תמיכה לנשים שיוצאות ממעגל הזנות צריכים לבחון את האפשרות של אימוץ מודל הדיור בשלב השלישי של פרויקט קריסאליס כדי לספק לנשים דיור עצמאי ניטרלי הרחק מסביבת ההוסטל;
* יש לשקול כיצד אפשר לתמוך בנשים שאין להן קשר ישיר ללמבת' או שהפכו ל'חסרות בית מרצון', כגון נשים שקיבלו התראות על התנהגות בלתי חברתית (ASBO) ברבעים אחרים, או שברחו מבני זוג אלימים;
* פרויקטים שעובדים עם נשים שיוצאות ממעגל הזנות צריכים לאמץ מודל מדורג שמתחשב בראיות עדכניות אודות הפסקת התנהגות שלילית (desistence), ובמיוחד האפשרות של מעידות (lapses) והידרדרויות (reversals), אבל גם בעובדה שאישה יכולה לצאת ממעגל הזנות בלי לפתור באופן מלא סוגיות מהעבר;
* פרויקטים צריכים לאמץ גישה ממוקדת-לקוח שמאפשרת פיתוח מערכות אמון עם עובדות סוציאליות, שיכולות להמשיך לתפקד בכל שלבי השינוי.
* יש לשים לב לשינויים האחרונים בפרויקט קריסאליס ולעובדה שבחינת האפקטיביות שלהם נמצאת בעיצומה, במיוחד בהקשר של שינויים בתהליך ההפניה ובמסגרת הזמן להשתתפות נשים בפרויקט;
* יש לאפשר לנשים שיש להן קשר עם שירותי תמיכה שמתמחים בזנות לקבל הפניה ישירה לפרויקט קריסאליס. לחלופין, הפניות משירותים כאלה לצוות SNAP צריכות לקבל קדימות גבוהה, והשירותים צריכים להיות מסוגלים להציע לנשים תמיכה ישירה, כדי שלא יצטרכו להישאל מחדש על חוויות טראומטיות על ידי עובדים שאינם מומחים בתחום.
* יש לשפר את איסוף הנתונים על 'כוכב התוצאות' (Outcomes Star) כדי שניתן יהיה לשפר את ההערכה של השפעת הפרויקט;
* יש להשקיע מאמצים במיתוג פרויקט קריסאליס כדי להדגיש את האופי העקבי, המדורג וההוליסטי של הפרויקט.

**תוכנית לשכפול הפרויקט**

המרכיבים הבאים של הפרויקט חשובים לגורמים ששוקלים פיתוח פרויקט תמיכה מבוססת-דיור לנשים שיוצאות ממעגל הזנות:

* נותני שירות מנוסים בתמיכה בנשים שמעורבות בזנות רחוב;
* נותני שירות שיכולים לספק תמיכה בכל שלבי המודל כדי לאפשר מעברים פנימיים ללא הפנייה חוזרת למרשם מבקשי סיוע בדיור;
* תהליך הפניות שיכול לזהות ולהגיב למעורבות של אישה בזנות רחוב (דהיינו, הפניות באמצעות פרויקטי תמיכה ויישוג (outreach) מתמחים, וגם באמצעות שירותים ממורכזים);
* שימוש במודל תמיכה ממוקד ומדורג שמתבסס על ראיות בנושא של יציאה מתפקיד והפסקת התנהגות שלילית;
* מודל עבודה סוציאלית ממוקד-לקוח שיכול לספק רציפות בכל שלבי התמיכה;
* גישה עקבית אך גמישה שמציעה לכל אישה את אותן הזדמנויות ומשאבים אך מספקת אותם בהתאם לצרכיה הייחודיים של כל אישה;
* גישה למגורים מבוססי-פרישות בתום הטיפול;
* דיור עצמאי איכותי הרחק מסביבת ההוסטל תוך המשך קבלת תמיכה מותאמת באופן אישי מעובדת סוציאלית;
* דיור ייעודי שזמין לכל הנשים ומהווה בסיס *ניטרלי* להתחברות מחדש עם רשתות חברתיות ולהמשך התקדמות בתהליך;
* סביבה עם מודעות פסיכולוגית וגישה לפסיכותרפיה לנשים שמשתמשות בשירות, והנחיה קלינית לעובדות הסוציאליות.